  Виталий Пронин 26-тӥ сентябре ужзэ азинтӥз Кун Кенешлэн 6-тӥ ӧтчамезлэн нырысетӥ сессиез. Парламентарийёс юнматӥзы Кун Кенешлы Тӧро. Кун Кенешлэн выль Тӧроез А. Прасолов. 5-тӥ ӧтчамен ӵошатыса, таиз созыв пичигес - 90 депутат интые, бырйим 60-зэ гинэ. Но та шоры учкытэк, сессия кутскон азьын Кун Кенешысь заседаниос ортчытъянъя зал быдэсак тырмиз. Ужрадэ пыриськиз Удмуртилэн Тӧроез Александр Бречалов. Озьы ик вуизы Кун Думаысь депутатъёс, Федерация Кенешлэн ёзчиосыз, ёросъёслэн но городъёслэн йыръёссы, интыосысь аскивалтонъя ёзъёслэн кивалтӥсьёссы. Угось эскероно ужпумъёс котькинлы матын вал: ӵуказе улонмы юн герӟаськемын соосын, кинъёс валтозы парламентэз матысь 5 ар ӵоже.Сессия кутскем бере ик шӧдӥськиз: депутатъёс ог-огзэс кылыса-валаса ужаны дась луо. 60 пӧлысь 47-ез - «Огъя Россия» партилэн ёзчиосыз. Фракцизы тужгес бадӟымез, со ик Кун Кенешлы Тӧролы кандидатсэ но ӵектӥз - Алексей Прасоловез. Тодады вайытон вылысь, 25-тӥ сентябре ортчиз «Огъя Россия» партилэн улосвыл конференциез, отчы люкаськемъёс пӧлысь данакез оскемзэс веразы Алексей Михайловичлы.- А. Прасолов 5 ӧтчамъёслэн депутатсы луэ ни, 10 ар кивалтӥз «Огъя Россия» партилэн фракциеныз, - вераз «Огъя Россия» фракцилэн туала кивалтӥсез Анатолий Наумов. - Со кивалтэм улсын элькунамы кӧня ке сю юртъёс, зоопарк, цирк, дун-чылкыт Михаиллэн соборез но трос мукетыз пуктэмын.Мукет фракциосы пырись депутатъёс пӧлын озьы ик сюризы А. Прасолов понна дурбасьтыса вераськисьёс. Кылсярысь, «Зэмлыко Россиысь» Ф. Юнусов шуиз:- Кылем созывын ӵош ужатозямы, валай: со дисциплинаез возьыны, ачиз но, мукетъёсыз азе но чурыт куронъёс пуктыны быгатэ.Кыл сётэмын вал аслыз Алексей Прасоловлы.- Асьмелы нырысь ик ужано бырйисьёсмы, калык понна,  - шуиз со. - Котькыӵе партие мед пыром - «Огъя Россие», КПРФ-е, «Зэмлыко Россие» яке ЛДПР-е  - элькунмес азьлань валтон понна ужано одӥг кыткетын. Оскисько, асьмелэн ваньмыз пӧрмоз!Лушкем куара сётыса, сессие лыктэм 59 депутат пӧлысь 55-ез  А. Прасоловлы оскемзэ вераз.Элина Кумачёва Туспуктэм: udmgossovet.ru   